তাজউদ্দীন আহমদ আত্মজীবনী লেখার সময় ও সুযোগ পান নি, রাজনীতি বিষয়ে বই লিখবেন এমন অবকাশও তার ছিল না, তার জীবন মাত্র পঞ্চাশ বছরের, কিন্তু তার রাজনৈতিক কার্যক্রম ও দিনলিপি অনুসরণ করলে আমরা দেখব যে তিনি একটি গণতান্ত্রিক রাষ্ট্রব্যবস্থার জন্য লড়ছিলেন। রাজনীতির পরিভাষায় এটিকে বলা যাবে বুর্জোয়া গণতন্ত্র। এর প্রতিষ্ঠার জন্য পাকিস্তানের ঔপনিবেশিক শাসনের অবসান ঘটিয়ে যথার্থ সংসদীয় ব্যবস্থার প্রবর্তন এবং রাষ্ট্র ক্ষমতার বিকেন্দ্রীকরণ অপরিহার্য ছিল। ধারণা করি তিনি ভাবতেন যে, একটি বুর্জোয়া গণতান্ত্রিক বিপ্লব দরকার ছিল সমাজতান্ত্রিক বিপ্লবের জন্য পথ পরিষ্কার করার প্রয়োজনেই। দ্বিতীয়টিই লক্ষ্য, প্রথমটি উপায় বটে। তাছাড়া এটাও তো সত্য যে, তখনকার বাস্তবতায় জাতিগত নিপীড়নের বিষয়টির মীমাংসা না-ঘটালে শ্রেণীগত নিপীড়নের বিষয়টিকে পরিষ্কারভাবে সামনে আনা যাচ্ছিল না।